Frykter abort­svik fra Ap: – Må ikke la Sp holde dem som gissel
Kommer det en ny abortlov? Det spørsmålet vil ikke helseminister Ingvild Kjerkol (Ap) svare på. – Jeg frykter at det ikke kommer, sier stortingsrepresentant Ingvild Wetrhus Thorsvik (V) til VG. De to regjeringspartiene er uenige om hva som bør være grensen for selvbestemt abort: Ap vil utvide til 18 uker, mens Sp vil beholde dagens grense på 12 uker. Likevel er det forventninger til at regjeringen legger frem et forslag om ny abortlov denne våren, der grensen utvides til 18 uker. Men tre ting gjør Thorsvik bekymret for at dette ikke vil skje: Dette er Thorsviks beskjed til helseministeren: – Ap må ikke la Sp holde dem som gissel. Dette er en altfor viktig sak til det, sier hun til VG. – Den gravide skal ta valget, og ha det avgjørende ordet om sin egen kropp, sin egen helse og sin egen fremtid, sier Thorsvik. Kjerkol har jobbet for en slik lovendring i årevis – og det kan være mulig å få et flertall for den hvis saken kommer til Stortinget. Thorsvik har sendt et formelt spørsmål til Kjerkol. Der spør Venstre-politikeren: «Vil regjeringen fremme forslag om endringer i abortloven for Stortinget i inneværende sesjon?» Helseministeren svarer: «Abortutvalget overleverte sin utredning til Helse- og omsorgsdepartementet 14. desember 2023. Samme dag sendte jeg utredningen på høring. Høringsfristen går ut 22. mars i år. Jeg vil komme tilbake til Stortinget med informasjon om videre prosess i saken». Dette svaret gjør at Thorsvik er bekymret. – Overmoden – Abortloven er overmoden for en endring, sier Thorsvik. De aller fleste tar abort før uke 12, og nesten alle som søker abort mellom uke 12 og uke 18 får ja i nemnd. – Vi kan ikke leve i en formynderstat, hvor en offentlige skal avgjøre det som for mange kan være sårbar og vanskelig situasjon, fortsetter hun. I en SMS til VG skriver Kjerkol: – Thorsvik trenger ikke være bekymret, skriver hun og fortsetter: – Hurdalsplattformen har avklart hvordan denne saken skal håndteres mellom partiene i regjering og som jeg svarte henne vil jeg komme tilbake med forslag til prosess. – Denne saken betyr mye for mange og fortjener en skikkelig behandling og en helhetlig oppfølging av Abortutvalget, avslutter helseministeren. Hun har ikke svart på VGs oppfølgingsspørsmål om det vil komme et forslag fra regjeringen.
Ingvild Wetrhus Thorsvik (V) frykter at regjeringen ikke vil foreslå en ny abortlov. Regjeringspartiene uenige om grensen for selvbestemt abort: Ap vil utvide til 18 uker, Sp vil beholde dagens 12 uker. Tre ting øker Thorsviks bekymring: Sps motstand, at saken ikke er oppført i Stortingets oversikt og at helseminister Kjerkol ikke vil bekrefte et kommende lovforslag. Det er ingen grunn til bekymring, svarer helseministeren, som sier hun vil komme med forslag til prosess.